હજુ તો દિલ્હીથી નેતાઓનાં ધાડા ઉતરશે તેઓનાં પ્રવાસ કાર્યક્રમોમાં પણ મંદિરોની મુલાકાતો ગોઠવાઈ રહી છે. પુજારીઓ તો દરેક નેતાઓને તિલક કરીને આશીર્વાદ આપી રહ્યા છે. હવે આ આશીર્વાદ કોને કેટલા ફળશે તે તો પરિણામ જાહેર થાય ત્યારે ખબર પડશે.! ચૂંટણી પ્રચારમાં સોશિયલ મીડિયાનો ભરપૂર ઉપયોગ થઈ રહ્યો હોવા છતાં રાજકીય આગેવાનો પરંપરાગત ડોર ટુ ડોર પ્રચાર કાર્ય કરી રહ્યા છે. કેટલાક લોકો એવું કહેતા સંભળાયા કે કયારેય શેરીઓમાં ગાડીઓ ઉભી નહીં રાખનારા નેતાઓ હવે ચૂંટણીઓ આવી છે એટલે શેરીઓમાં એકાએક પ્રગટ થઈ રહ્યા છે અને ઘરે ઘરે ફરીને મતદારોને રીઝવી રહ્યા છે. ભાજપે મહાસંપર્ક અભિયાન હાથ ધર્યુ તેમાં પ્રધાનો, નેતાઓ પત્રિકાઓ લઈને ઘરે ઘરે ફર્યા હતા. ભાજપનાં આ અભિયાન બાદ કૉંગ્રેસે પણ ઘરે ઘરે જવાનું એક કેમ્પેઈન મંગળવાર તા.૧૪મીથી શરૃ કર્યું છે. રાજયસ્તરનો આ કાર્યક્રમ અપાયો છે. પ્રદેશ કૉંગ્રેસનાંં પ્રભારી અશોક ગેહલોત સહિતનાં નેતાઓ આ અભિયાનમાં જોડાયા હતા. આમ ગુજરાતમાં ચૂંટણીમાં રાજકીય નેતાઓએ નવો મંત્ર અપનાવ્યો છે તે છે ઘર ઘર..મંદિર..મંદિર..